**ĮVARDŽIO MOKYMAS**

ŠEŠTADIENINĖJE LITUANISTINĖJE MOKYKLOJE

Elena Marcelionienė

Naujojoje *Šeštadieninių JAV lituanistinių mokyklų lietuvių kalbos ugdymo(si) programoje*, atsižvelgiant į ŠMSM patvirtintą *Lituanistinio švietimo integruotą programą*, III klasėje, be kitų kalbos dalių, numatytas supažindinimas ir su **įvardžiu**: *mokydamasis daiktavardžių vartojimo praktiškai susipažįsta su žodžiais, kurie gali pavaduoti daiktavardžius sakinyje – asmeniniais įvardžiais* ***aš, tu, jis, ji, mes, jūs, jie, jos****; praktiškai mokosi vartoti įvardžius* ***mano, tavo, savo;*** *mokydamasis vartoti įvairius veiksmažodžių asmenis įtvirtina įvardžių aš, tu, jis, ji, mes, jūs, jie, jos vartojimą.* Ketvirtoje klasėje tęsiamas įvardžio mokymas/is: *daiktavardžio gimines susieja su parodomaisiais (tas, ta, šis, ši, anas, ana) ir klausiamaisiais (kas, koks, kokia, kuris, kuri) įvardžiais ir taip plečia supratimą apie įvardžius, mokosi juos vartoti kalboje.*

Įvardžius (tik be šio termino) *aš, tu, jis, ji, mes, jūs, jie, jos, mano, tavo* vaikai vartoja dar iki mokyklos, todėl I – II klasėje belieka tik įtvirtinti praktinį jų vartojimą, taisyti pasitaikančias klaidas. Žinoma, tie vaikai, kurie ateina į šeštadieninę mokyklą nemokėdami kalbėti lietuviškai, šių žodžių mokosi „nuo pradžių“. Dirbdami pagal senąją programą ir mokydami veiksmažodžių vartojimo (asmenavimo) III klasės vadovėlyje supažindinome mokinius su žodžiais, kurie nurodo asmenis: *aš, tu, jis, ji, mes, jūs, jie, jos*. Bet naujoji programa reikalauja praplėsti supratimą apie įvardžius, todėl šiame straipsnyje pateikiame papildytą įvardžių mokymo/si I – IV klasėje sistemą.

**Mokytojui**

Mokiniams skirtoje literatūroje **įvardis** apibrėžiamas taip: **Įvardis yra kalbos dalis, turinti bendrą rodomąją reikšmę.** (Lietuvių kalbos žinynas. K.: Šviesa, 1998. P. 149). Akademinėje gramatikoje įvardis paaiškinamas plačiau: **Įvardžiais vadinami apibendrintos reikšmės žodžiai, kurie nurodo daiktus, daiktų ypatybes arba daiktų kiekį, bet neišreiškia tų daiktų ar ypatybių konkretaus turinio, nepasako apibrėžto daiktų kiekio.** Tokia savo reikšme įvardžiai labai skiriasi nuo vardažodžių. Daiktavardis, būdvardis ar skaitvardis žymi tam tikrą daiktą, ypatybę ar skaičių. Įvardis kiekvienu konkrečiu atveju gali nurodyti vis kitą daiktą, vis kitokią ypatybę. Kas yra įvardžio nurodomas daiktas arba kokia yra įvardžio nurodoma ypatybė, mums gali paaiškėti tik iš konteksto. Įvardžio nurodomas daiktų skaičius visada esti neapibrėžtas.” (Lietuvių kalbos gramatika. I t. V.: Mintis, 1965. P. 1107). Dabartinės lietuvių kalbos gramatikoje (V.: Mokslo ir enciklopedijų leidybos institutas, 2006. P. 251) nurodoma: **Įvardis yra savarankiška kalbos dalis, kuriai priklauso apibendrintos reikšmės žodžiai, nurodantys daiktus arba ypatybes ir turintys giminės, skaičiaus ir linksnio kategorijas.** Taigi apibendrinant šiuos įvardžio apibrėžimus ir formuluojant kuo paprasčiau galima teigti, kad **įvardis ne pavadina daiktą, įpatybę ar skaičių, o tik juos nurodo**. Kalbininkai pažymi, kad įvardžių yra nedaug, bet jie kalboje vartojami dažnai, nes tas pats įvardis gali nurodyti vis kitus daiktus ar kitas ypatybes. Pavyzdžiui: *tas berniukas, ta daina, tie žmonės, tie kalnai; tokie ežerai, tokie lėktuvai, tokios gėlės, tokios džiunglės* ir pan. Dažniausiai vartojami įvardžiai: *aš, tu, jis, ji, mano, tavo, savo, savęs, mūsų, jūsų, šis, ši, tas, ta, anas, ana, kitas, kita, toks, tokia, kitoks, kitokia, kas, koks, kokia, kuris, kuri, keli, kelios, niekas, joks, jokia, visas, visa, visoks, visokia, kiekvienas, kiekviena, kažkas.*

Vieni įvardžiai sakinyje pavaduoja daiktavardžius – nurodo asmenį ar daiktą (*aš, tu, jis, ji, mes, jūs, jie, jos, kas, kai kas, viskas* ir kt.), kiti pavaduoja būdvardžius – eina kitų žodžių derinamaisiais pažyminiais (*tas, ta, šis, ši, anas, ana, kuris, kuri, kitoks, kitokia* ir t. t.), treti pavaduoja skaitvardžius – nurodo neapibrėžtą (netikslų) daiktų skaičių (*keli, kelios, kelintas, kelinta, keletas* ir t. t.). Kaip jau buvo minėta, vieni įvardžiai sakinyje būna neaiškūs – reikia žinoti situaciją arba rasti žodį (daiktavardį, būdvardį, skaitvardį), kurį įvardis pavaduoja. Maži vaikai, kuriems dar būdinga situacinė kalba, vartoja įvardį be daiktavardžio, jiems viskas aišku, nes jie žino situaciją. Pradinukus jau mokome mintis reikšti aiškiai, todėl įvardis turi būti vartojamas taip, kad iš konteksto būtų aišku, ką jis nurodo.

Įvardžiai pagal savo reikšmę kalbos mokslo darbuose skirstomi nevienodai, pavyzdžiui, akademinėje Lietuvių kalbos gramatikoje nurodomos septynios įvardžių grupės, Dabartinės lietuvių kalbos gramatikoje išskiriamos tik keturios grupės, Lietuvių kalbos žinyne, skirtame mokykloms, išvardyti net devyni reikšminiai įvardžių skyriai. Pradinukams, mūsų manymu, pakanka iš šios daugumos aptarti tik dažniausiai vartojamus įvardžius: asmeninius, savybinius, parodomuosius, klausiamuosius. Tačiau ir šiuos pavadinimus mokiniams nebūtina žinoti, svarbu, kad jie išmoktų taisyklingai ir tikslingai vartoti įvardžius savo kalboje.

**I – II klasė**

Nesuklysime pasakę, kad įvardžiai vieni iš dažniausiai šnekamojoje kalboje vartojamų žodžių. Vaikas, pasakodamas apie save ar atsakydamas į klausimą, dažnai pasako *aš*, žmogus, kuris kreipiasi į vaiką, dažnai ištaria *tu*. Šeimoje ar mokykloje aptariant kokius nors darbus, kokią nors veiklą sakoma *mes, jūs* ir pan. Mokytojai sutiks, kad dažniausia problema būna ne *aš, tu, mes, jūs* ir kt. vartojimas, o veiksmo žodžių derinimas su atitinkamu įvardžiu. Todėl kalbėdamiesi su pirmokais, antrokais, skaitydami tekstus visada atkreipkime dėmesį, ar vaikas moka derinti veiksmažodį su įvardžiu (I – II klasėje šių kalbos mokslo terminų nevartojame):

*Aš esu, buvau, aš moku, mokėjau, aš žinau, žinojau, aš matau, mačiau...*

*Tu esi, tu buvai, tu moki, mokėjai, tu žinai, žinojai, tu matai, matei...*

Tokio kaitymo mokome tik praktiškai. Po truputį plečiame įvardžių vartojimą: tegul mūsų kalboje atsiranda *mes, jūs, jie, jos*. Jeigu vaikai visiškai nežino šių lietuviškų žodžių, kalbėjimą papildykime gestais, pažaiskime šiais žodžiais.

Daug medžiagos mokytis vartoti įvairius įvardžius yra **vadovėliuose**, nes be šių žodžių neapsieina nė vienas tekstas. Todėl skaitydami kūrinius ar jų ištraukas visada paaiškinkime mokiniams kiekvieno įvardžio reikšmę, paskirtį, t. y. kurį žodį (dažniausiai daikto pavadinimą) pavaduoja tas trumpas žodis. Tokia analizė labai svarbi mokiniui – jis kalbės aiškiau, išvengs to paties daiktavardžio kartojimosi, praktiškai mokysis sieti vieną sakinį su kitu. Keli pavyzdžiai iš vadovėlio „Aš – pirmokas“: *Pas žiurkėną Vidą ir Pieštuką susirinko* ***draugai****.* ***Jie*** *gėrė arbatą.* (P. 9) *Vaikams parūpo pamatyti* ***Šiltutį****, atsisveikinti. Sutiko* ***jį*** *pamiškėje.* (P. 43) ***Paulei*** *pabodo žaisti kompiuteriu ir* ***ji*** *prisėdo prie senolio.* (P. 60) *Senovėje žvejai savo trobeles statėsi prie pat* ***jūros****.* ***Ji*** *per audrą skalaudavo net trobelių palanges*. (P. 98)

Pirmokai mokomi skaityti pirmuosius žodžius, sujungti jų garsus/raides. Vienas iš lengviausių žodžių – *aš* (P. 12–13):

A š Aš a š aš

Taigi galime sakyti, kad čia jau prasideda ir įvardžių mokymas/is, o konkrečiau – įvardžio *aš* vartojimas. Netrukus prisijungia ir žodis *mano*– labai tinkamas *aš, mano* mokymuisi ir įtvirtinimui V. Braziūno eilėraštis „Kuosa Kro nuklauso vaiko mintis“. (P. 15) Jeigu vaikai visi kartu išmoks atmintinai šį eilėraštį, jie išmoks pavadinti lietuviškai ne tik kūno dalis, bet ir vartoti įvardžius *aš, mano, man*. Taip pat *aš* kartojamas kituose vadovėlio „Aš – pirmokas“ tekstuose (P. 17, 35, 40, 42, 45, 48, 50 ir kt.). Daug įvardžių yra J. Liniausko pasakojime (P. 19): *aš, mes, jūs, mano, savo, tu, jį, jie.* Įvardis *mano* kartojamas J. Degutytės eilėraštyje „Juokias duonelė“ (P. 68); *man, mano, mane* vartojami P. 70, 72, 73, 74, 87 ir kt.; *jis, jam, ji, ją, jos, joje,* – P. 92 – 93, 94 ir kt. Atkreipkime vaikų dėmesį, kad pokalbiuose dažniausiai vartojame žodžius *aš, man, tu, tau, tave*, *jūs, jums*, ką nors pasakodami – *jis, ji, jie, jos*. Šie trumpi žodžiai padeda išvengti įkyraus to paties žodžio pasikartojimo, pavyzdžiui, pasakodami apie brolį kiekviename sakinyje nevartojame žodžio *brolis*, o jį keičiame žodžiais *jis, jam* ir pan. Kalbėdami apie močiutę sakome *ji, jai* ir pan. A. Saksės pasakoje „Pienė“ žodis *mergytė* keičiamas įvardžiais *ji, ją.* (P. 118), V. Račicko pasakojime „Mamos šlepetės šiltesnės“ įvairūs asmenų, daiktų pavadinimai keičiami žodžiais *tau, juo, jis, jos* (P. 123).

Skaitydami vadovėlio „Aš – antrokas“ tekstus toliau mokykime vaikus vartoti įvardžius (su sąvoka dar nesupažindiname). Nesunku išskirti dvi šių žodžių grupes: a) vartojami pokalbiuose (dialoguose), b) vartojami pasakojimuose. Vadovėlyje pateikti dialogai yra ne tik literatūros kūriniai ar jų ištraukos, bet ir taisyklingos kalbos pavyzdžiai, todėl juos panagrinėkime, pasimokykime iš jų. Keletas ryškių dialogo pavyzdžių: V. Račickas „Pažintis“ (P. 6), V. Miliūnas „Draugo pagalba“ (P. 17), „Saulutė“ (P. 75), R. Černiauskas „Nepakeičiamas draugas“ (P. 19), D. Kandrotienė „Pasaiba ir jo kutuliukai“ (P. 23), „Melagių pasaka“ (P. 35), R. Sadauskas „Patarimas“ (P. 46) ir kt. Asmeninio pasakojimo (kai kalba pats žmogus ar kūrinio veikėjas apie save) su *aš* pavyzdžiai: R. Skučaitė „Atsitikimas jūroj“ (P. 11), J. Degutytė „Dvi rankelės“ (P. 21), J. Švabaitė-Gylienė „Netikėti svečiai“ (P. 77). Pasakojimuose tarsi stebint iš šalies (pasakojimas III asmeniu) vartojami įvardžiai *jis, ji, jie, jos*: K. Kasparavičius „Grybai“ (P. 30), „Ruoniai“ (P. 57), interneto straipsniai „Stelmužės ąžuolas“, „Ventės ragas“ (P. 33), „Mano šeima“ (P. 44), U. Uliūnė (P. 98), S. Poškus „Apie gintarą“(P. 102). Kaip įvardžiai vartojami laiške, asmeninių įspūdžių rašinėliuose mokiniai gali susipažinti skaitydami laišką, mokinio rašinį (P. 45, P. 91, 49)).

Ir pirmoje, ir antroje klasėje mokydami pasakoti asmeninius įspūdžius pratinkime mokinius įkyriai nevartoti žodžio *aš*, nes pradinukams būdinga kiekvieną sakinį pradėti žodžiu *aš*: *Aš atsikėliau... Aš nubėgau... Aš...* Parodykime, kad ir be to *aš* aišku, kas taip darė, elgėsi.

Taigi šiose klasėse mokome vartoti įvairius įvardžius tik praktiškai: skatindami pasakoti apie save taktiškai taisome pasitaikančias klaidas, analizuojame skaitomus tekstus ir iš jų mokomės vartoti tuos trumpus, bet mums svarbius žodžius.

**III – IV klasė**

Kaip jau buvo minėta šio straipsnio pradžioje, III klasėje jau supažindiname mokinius su *įvardžiu*. Ar mokiniai žinos *įvardžio* terminą, mūsų manymu, nelabai svarbu, daug svarbiau, kad jie mokėtų tinkamai vartoti įvardžius savo kalboje. Vadovėlyje „Mes – trečiokai“ mokiniai susipažįsta su žodžiais, kurie nurodo asmenis (P. 102). Ši tema būtina mokantis asmenuoti veiksmažodžius, todėl su elementaria įvardžio teorija siūlytume supažindinti trečiokus susipažinus su veiksmažodžiu. Žinoma, šią temą galima mokytis ir anksčiau – renkasi mokytojas pagal savo klasės galimybes ir poreikius.

Jeigu norime supažindinti mokinius su sąvoka *įvardis*, kaip ją paaiškinti? Daiktavardis, būdvardis, veiksmažodis logiškai lyg ir paaiškinamos sąvokos. O ką reiškia žodis *įvardis*? Lyg ir aišku, kad jį reikia gretinti su žodžiu *įvardyti*. Bet žodyne žodžio *įvardyti* nurodytos tokios reikšmės: **1.** duoti vardą, pavadinimą, pavadinti, praminti; **2.** vieną po kito išminėti, pasakyti; **3.** pabrėžtinai pasakyti, paaiškinti, pavadinti; **4.** užburti, užkeikti; **5.** pažymėti, paženklinti (Lietuvių kalbos žodynas. XVIII t. P. 141). Taigi gal tik paskutinė reikšmė šiek tiek siejasi su įvardžio sąvoka – įvardžiais tarsi kažką pažymime, paženkliname. Tačiau tai per sunku mūsų mokiniams. Todėl siūlome labai gražų, vaizdingą ir atitinkantį pradinuko supratimą kalbininko J. Šukio paaiškinimą apie įvardį, jo esmę. Paskaitykime mokiniams arba nukopijavę išdalykime šį tekstą.

**Vytukas ir daiktavardis Mokslas pas įvardžius**

Įvardis reiškia „į vardo vietą“. Mes, daiktavardžiai, mūsų kaimynai būdvardžiai ir skaitvardžiai – visi esame vardai. Mokslininkai dar sako – vardažodžiai. Įvardžiai mus, vardus, kartais pavaduoja. Sakysim, kam iš mūsų reikia kur išvykti, tai pasaugo mūsų namus, butus, sodus. Jeigu per valdovės Gramatikos paradą mums nusibosta kariškai išsitempus stovėti, tai už mus irgi kartais pastovi įvardis. Bet įvardžių vienų rikiuotėje mes niekad nepaliekam.

* O kodėl?
* Valdovė supyktų. Įvardžiai – menki kariai: mažiukai, neišvaizdūs...

Jie net šaudyti nemoka. Kol Gramatika priima paradą, stovime išsitempę mes, vardai. Bet vos atsisėda sostan – tuoj ir imam šnibždėti: „Tu, įvardėli, pastovėk už mane“, „O tu – už mane...“

* Ir jie klauso?
* Mielai! Tik reikia žinoti, kuris įvardis gali už tave pastovėti, kuris ne.
* Ne kiekvienas gali?
* Ne! Daiktavardžius pavaduoja įvardžiai: *jis, ji, tas, šitas, anas*...,

būdvardžius – *toks, šitoks, anoks*..., skaitvardžius – *kuris, kelintas*...

(Šukys J. Gramatikos šalyje. K.: Šviesa, 1982. P. 62 – 63)

Taigi perskaitę šį kalbininko J. Šukio sukurtą pokalbį, galime su mokiniais daryti išvadą, kad **įvardžiai yra tokie žodžiai, kurie daiktų nepavadina, o tik juos nurodo**:

**Berniukai** spardė kamuolį. **Jie** žaidė futbolą.

**Mergaitės** pasipuošė tautiniais rūbais. **Jos** šoks liaudies šokius.

**Tėvai** susirinko prie mokyklos. **Jie** laukia šventės.

Mūsų pradinukams svarbiausia yra įvardžių, kurie nurodo asmenis, vartojimas. Jie vadinami asmeniniais (šios sąvokos įsiminti nebūtina). Su šiais įvardžiais (tik be sąvokos) mokiniai supažindinami vadovėlyje „Mes – trečiokai“, antrame III klasės pratybų sąsiuvinyje mokomi juos vartoti. Labai reikėtų su mokiniais detaliai aptarti 102-ą vadovėlio puslapį: įsižiūrėkime į nupieštus vaikus ir prie jų parašytus įvardžius. Būtų puiku šias situacijas suvaidinti klasėje – taip išsiaiškintume įvardžių *aš, tu, jis, ji, mes, jūs, jie, jos* reikšmę, išmoktume juos vartoti. Neturint vadovėlio, pratybų sąsiuvinio, gali mokytojas pats nupiešti schematinius piešinėlius. Aptarkime svarbiausius įvardžius.

**Įvardžiai, kurie nurodo tik asmenis** (nepamirškime, kad pasakose gali kalbėti ir daiktai – tuomet jie bus kaip asmenys, pavyzdžiui, pasakoje „Ąžuolas ir baravykas“ baravykas apie save sako *aš*, o į ąžuolą kreipiasi *tu*.)

**Aš** –pokalbio (dialogo) žodis, kurį apie save sako kalbantysis: *Aš žinau, aš pasakysiu, aš...,*

**Tu** – taip pat pokalbio (dialogo) žodis, kuriuo kreipiamasi į pašnekovą: *Tu žinai, tu pasakyk, tu...*

**Mes** – taip pat pokalbio (dialogo) žodis, kurį apie save sako kalbantieji, kai jų būna daugiau negu vienas: *Mes ateisime, mes mokame, mes...*

**Jūs** – taip pat pokalbio (dialogo) žodis, kuriuo kreipiamasi į pašnekovus, kai jų yra daugiau negu vienas: *Jūs ateikite, jūs paskaitykite, jūs ...*

Kai kurie kalbininnkai įvardžius *mes, jūs* laiko įvardžių *aš, tu* daugiskaita.

Mokant vartoti šiuos dialogams svarbius įvardžius reikia išmokti juos kaityti (kirčiuoti skiemenys paryškinti, dvigarsių paryškinta kirčiuota dalis):

Kas? aš, tu, mes, jūs

Ko? ma**nęs**, ta**vęs**, **mū**s**ų**, **jū**s**ų**

Kam? m**a**n, t**a**u, m**u**ms, j**u**ms (u tariame trumpai)

Ką? ma**ne**, ta**ve**, mus, jus (u tariame trumpai)

Kuo? mani**mi**, tavi**mi**, mu**mis**, ju**mis**

Kame? many**je**, tavy**je**, mumy**se**, jumy**se**

**Įvardžiai, kurie gali nurodyti ir asmenis, ir daiktus.** Jie sakinyje pakeičia daiktavardžius ir dažniausiai vartojami pasakojimuose:

**Jis** – pasakojimo žodis, kuris pavaduoja kurį nors vyriškosios giminės daiktavardį, reiškiantį asmenį ar daiktą: ***Vytukas*** *užsuko į kavinę.* ***Jis*** *norėjo nusipirkti ledų. Ant kelio gulėjo didelis* ***akmuo****.* ***Jis*** *trukdė automobiliams. Pradėjo pūsti stiprus* ***vėjas****.* ***Jis*** *ištempė bures.*

**Ji** – pasakojimo žodis, kuris pavaduoja kurį nors moteriškosios giminės daiktavardį, reiškiantį asmenį ar daiktą: ***A****uksė prisipylė pilną puodelį vandens.* ***Ji*** *labai norėjo gerti. Mūsų* *sodyboje auga sena* ***liepa****. Kiekvieną vasarą* ***ji*** *žydi ir kvepia medumi.* ***Audra*** *baigėsi.* ***Ji*** *nuslinko už miško.*

**Jie** – pasakojimo žodis, kuris pavaduoja kurį nors vyriškosios giminės daiktavardį, reiškiantį daugiau negu vieną asmenį ar daiktą: ***Berniukai*** *atėjo į sporto salę.* ***Jie*** *žais krepšinį. Prie kelio gulėjo du dideli* ***akmenys****.* ***Jie*** *buvo panašūs į miegančias avis. Visą žiemą siautė stiprūs* ***vėjai****.* ***Jie*** *plėšė namų stogus, vartė medžius.*

Įvardis **jie** gali pavaduoti ne tik vyriškosios giminės daiktavardžius, bet ir moteriškosios, kai jie vartojami kartu: ***Vytukas*** *ir* ***Auksė*** *užėjo į kavinę.* ***Jie*** *nusipirko ledų.* ***Simonas, Giedrius, Lina*** *ir* ***Kotryna*** *atėjo į sporto salę.* ***Jie*** *žais krepšinį.* ***Saulė*** *ir* ***vėjas*** *yra dažni lietuvių sakmių veikėjai.* ***Jie*** *dažnai nesutaria.*

**Jos** – pasakojimo žodis, kuris pavaduoja kurį nors moteriškosios giminės daiktavardį, reiškiantį daugiau negu vieną asmenį ar daiktą: ***Mergaitės*** *susirinko mokyklos kieme.* ***Jos*** *norėjo pažaisti.* ***Goda, Simona*** *ir* ***Aldona*** *mėgsta skaityti.* ***Jos*** *dažnai eina į biblioteką.* ***Žąsys*** *ganosi pievelėje. Paskui* ***jos*** *sutūps ir ilsėsis. Šiltos* ***pirštinės****,* ***kepurės*** *jau padėtos į spintą.* ***Jos*** *lauks kitos žiemos.*

Pasakojimuose vartojamos įvairios išvardytų įvardžių formos, todėl juos reikia išmokti kaityti (linksniuoti):

Vienaskaita Daugiskaita

Kas? jis, ji (***i*** tariame trumpai) jie, jos

Ko? jo, jos j**ų**, j**ų**

Kam? j**a**m, j**a**i j**ie**ms, j**o**ms

Ką? j**į**, j**ą** juos, j**a**s (*a* tariame trumpai)

Kuo? juo, ja (*a* tariame trumpai) ja**i**s, jo**mis**

Kame? ja**me**, jo**je** juo**se**, jo**se** (visose galūnėse *e* tariame trumpai)

Įvardžius *aš, tu, jis, ji, mes, jūs, jie, jos* mokomasi vartoti kartu su veiksmažodžiais: čia abipusė „nauda“ – įvardis padeda mokiniui pasirinkti tinkamą veiksmažodžio asmenį (**aš** raš**au**, pieš**iau**, ...), o veiksmažodis parodo, kuris įvardis tinka sakinyje (raš**au** **aš**, raš**ai** **tu**, raš**o** **jis, ji,** **jie**, ...). Išmokti taisyklingai vartoti visas įvardžio formas, t. y. įvardžius derinti sakinyje, nelengva, todėl reikia pratybų. Visada aptarkime atvejus, kurių daug skaitomuose tekstuose – įvardžiams kaip ir daiktavardžiams mokykime kelti klausimus*: eglė pamojo* ***jam*** (*kam?*)... *apkabino* ***jos*** (*ko? kieno?*) *šaknis*... *j****am*** (*kam?*) *iš paskos*... ***man*** (*kam?*) *labai patiko*... *pas* ***mu*s** (*pas ką?*) *bus svečių*... *ar* ***ja****s* (*ką?*) *perskaitei*... *žmonės* ***jų*** (*ko?*) *vengia*... *šakos užstoja* ***jam*** (*kam?*) *saulę*... ***joje*** (*kame?*) *dega ugnis*... ***juose*** (*kame?, kur?*) *pilna žvėrių*... *teko jį* (*ką?*) *vaduoti*... *mokė jį* (*ką?*) *skristi*... ir t. t. Atkreipkime mokinių akis ir į nosinių raidžių rašymą įvardžių gale: ma**nęs**, ta**vęs**, **mū**s**ų**, **jū**s**ų**, j**į**, j**ą**, j**ų**.

Įvardžiai***mano, tavo, savo***  parodo kieno nors (daikto, asmens) priklausymą kalbančiajam (*aš – mano, savo*), pašnekovui (*tu – tavo, savo*) arba asmeniui, apie kurį kalbama (*jis – savo*) : *Mano (kieno?)brolis jau didelis. Tavo (kieno?) batai spaudžia. Aš ieškau savo (kieno?) šuniuko. Tu ieškai savo šuniuko. Jis ieško savo šuniuko.*

Yra ir daugiau panašios reikšmės (savybinių) įvardžių, pavyzdžiui: ***ma****nas,* ***ta****vas,* ***sa****vas, ma****na****sis, ta****va****sis*, tačiau jie vartojami rečiau, su jais mokiniai susipažins aukštesnėse klasėse. Kaip teigiama akademinėje Lietuvių kalbos gramatikoje (I t. P. 673), šiandien kalboje dažniausiai vartojami savybiniai įvardžiai ***mano, tavo, savo***. Panašia reikšme vartojami asmeninių įvardžių formos *jo, jos, jų, mūsų, jūsų*. Visus šiuos įvardžius mokykime vartoti pateikdami pavyzdžių, nagrinėkime rastuosius tekstuose.

Ketvirtoje klasėje tęsiamas įvardžių mokymas/is. Žinoma, daugiausia dėmesio ir toliau reikėtų skirti asmeninių įvardžių derinimui sakinyje, nes jie atlieka sakinių siejimo (derinimo) funkciją tekste. Vadovėlio „Mes – ketvirtokai“ II skyriuje „Žodis širdin kelią suranda“ pateikta elementari sakinio teorija. Mokydami sakinio stabtelėkime prie įvardžių vartojimo teksto sakiniuose. Vadovėlio 21-ame puslapyje paaiškinta: „Daiktavardžius sakinyje dažnai pavaduoja žodžiai *jis, ji, jie, jos, aš, mes*.“ Čia pat pateikiami pavyzdžiai. Atidžiai išanalizuokime juos. Tą patį padarykime ir su pratybų sąsiuvinio (nr. 1, P. 18) tekstu „Meškos dėkingumas“ – aptarkime, kuriuos daiktavardžius pavaduoja įvardžiai *jų, ji, jai* ir t. t.

Programoje užsimenama ir apie *parodomuosius (tas, ta, šis, ši, anas, ana) ir klausiamuosius (kas, koks, kokia, kuris, kuri) įvardžius.* Nereikalaukime iš mokinių įsiminti šiuos įvardžių skyrių pavadinimus, geriau panagrinėkime tuos įvardžius tekstuose, pasimokykime juos vartoti.

Dažniau vartojami įvardžiai *šis, ši,* *tas, ta,* rečiau *anas, ana, šitas, šita.* Mokiniai sako: *Turiu tik šį sąsiuvinį. Ar perskaitei šią knygą?* *Tas filmas man labai patiko. Tą šventę ilgai prisiminsiu..*. Galima paaiškinti mokiniams šių įvardžių reikšmės skirtumą: *šis, ši* (ir *šitas,* *šita*) vartojami nurodant arti esantį daiktą (pvz., laikydamas rankose kamuolį berniukas sako: *„Šį (šitą) kamuolį aš atsinešiau.“*; *tas, ta* (ir *anas, ana*) vartojami nurodant toliau esantį objektą (pvz., apie tolumoje matomą medį: *„Tas (anas) medis iš visų aukščiausias.“* Šie įvardžiai panašūs į būdvardžius, nes jie kaitomi skaičiais, giminėmis, linksniais. Jie dažniausiai vartojami su daiktavardžiais, nes be pastarųjų būtų neaiši sakinio mintis. Pakaitykime:

**Vienaskaita**

Kas? tas medis, ta katė, šis lapas, ši mintis (***a, i*** tariame trumpai)

Ko? to medžio, tos katės, šio lapo, šios minties (***o*** tariame ilgai)

Kam? t**a**m medžiui, t**a**i katei, ši**a**m lapui, ši**a**i minčiai (dvigarsio ***a*** tariame stipriau)

Ką? t**ą** medį, t**ą** katę, š**į** lapą, ši**ą** mintį

Kuo? tuo medžiu, ta kate, šiuo lapu, šia mintimi (***a*** tariamas trumpai)

Kame? ta**me** medyje, to**je** katėje, šia**me** lape, šio**je** mintyje (***e*** tariamas trumpai)

**Daugiskaita**

Kas? tie medžiai, tos katės, šie lapai, šios mintys

Ko? t**ų** medžių, t**ų** kačių, ši**ų** lapų, ši**ų** minčių

Kam? t**ie**ms medžiams, toms katėms, š**ie**ms lapams, šioms mintims

Ką? tuos medžius, tas kates, šiuos lapus, šias mintis (***a*** tariamas trumpai)

Kuo? ta**i**s medžiais, to**mis** katėmis, šia**i**s lapais, šio**mis** mintimis

Kame? tuo**se** medžiuose, to**se** katėse, šiuo**se** lapuose, šio**se** mintyse (***e*** tariamas trumpai)

Visiškai taip pat kaitomi *a****nas****, a****na****,* ***ši****tas, ši****ta*** (visi skiemenys tariami trumpai)

Su klausiamaisiais įvardžiais (tik be šio termino) mokiniai susipažįsta labai anksti – juk klausimai *kas? kuris? kuri? kieno? koks? kokia? kelintas? kelinta?* bendraujant su vaikais keliami dar iki mokyklos. Jau nuo I klasės po vadovėlių tekstais mokiniai mato ir šiuos klausimus. Labai svarbu pradinukus mokyti kelti panašius klausimus, kad būtų lavinamas mokinio mąstymas, skatinamas kūrybiškumas. Čia be klausiamųjų įvardžių neišsiversime. Kadangi šeštadieninių mokyklų mokinių nemokome linksnių pavadinimų, kaitydami daiktavardžius ir įvardžius vartojame klausimus *kas? ko?* ir t. t., o kaitydami būdvardžius – *koks? kokia? kokio? kokios?* ir t. t. (visi šie klausimai yra vadovėliuose.) Be to, klausiamieji įvardžiai atlieka dar labai svarbią funkciją – prijungia šalutinį sakinį prie pagrindinio: *Namą,* ***kuris*** *stovėjo prie kelio, statybininkai nugriovė. Vaikas nežinojo,* ***kuri*** *dabar valanda.* Tačiau pradinėse klasėse dar nekalbama apie sudėtinius prijungiamuosius sakinius, todėl ir neaptarinėjama ši įvardžių funkcija, o sakinyje tokius prijungiančius įvardžius mokome vartoti tik praktiškai: vaikai pasakodami gali sudaryti panašius sakinius pagal pavyzdžius, jeigu daro klaidų, jas paaiškiname, pataisome.

⁎⁎⁎

Pateikėme mokytojams paskutinį, trečiąjį, metodinį straipsnį, kuriame aptarėme įvardžio mokymą šeštadieninėje lituanistinėje mokykloje. Kituose dviejuose straipsniuose buvo nagrinėjamas skaitvardžio ir prieveiksmio mokymas pradinėse klasėse. Supažindinimas su šiomis kalbos dalimis yra įtrauktas į naująją lietuvių kalbos programą. Mūsų vadovėliuose („Aš – pirmokas“, „Aš – antrokas“, „Mes – trečiokai“, „Mes – ketvirtokai“) šių dalykų buvo mokoma tik praktiškai. Todėl šiais trimis straipsniais papildėme trūkstamą medžiagą. Manome, minėti vadovėliai ir šie trys straipsniai tikrai pagelbės mokytojams įvykdyti naujosios programos reikalavimus. Linkime sėkmės!